钦定古今图书集成/明伦汇编/闺媛典/第329卷 > 楚江乙母
## 钦定古今图书集成/明伦汇编/闺媛典/第329卷 > 楚江乙母

按刘向《列女传》，楚江乙母，楚大夫江乙之母也。当恭
王之时，乙为郢大夫，有入王宫中盗者，令尹以罪，乙
请于王而绌之。处家无几何，其母亡布八寻，乃往言
于王曰：“妾夜亡布八寻，令尹盗之。王方在小曲之台，
令尹侍焉。王谓母曰：‘令尹信盗之，寡人不为其富贵
而不行法焉。若不盗而诬之，楚国有常法’。母曰：‘令尹
不身盗之也，乃使人盗之’。”王曰：“其使人盗奈何？”对曰：
“昔孙叔敖之为令尹也，道不拾遗，门不闭关，而盗贼
自息。今令尹之治也，耳目不明，盗贼公行，是故使盗
得盗妾之布，是与使人盗何以异也？”王曰：“令尹在上，
寇盗在下，令尹不知有何罪焉？”母曰：“吁，何大王之言
过也！昔者妾之子为郢大夫，有盗王宫之物者，妾子
坐而绌。妾子亦岂知之哉？然终坐之。令尹独何人，而
不以是为过也？昔者周武王有言曰：‘百姓有过，罪予
一人。上不明则下不治，相不贤则国不宁’。所谓国无
人者，非无人也，无理人者也。王其察之！”王曰：“善。非徒
讥令尹，又讥寡人。”命吏偿母之布，因赐金千镒。母让
金，布曰：“妾岂贪货而失大王哉？怨令尹之治也。”遂去，
不肯受。王曰：“母智若此，其子必不愚。”乃复召江乙而
用之。君子谓乙母善以微喻。《诗》云：“猷之未远，是用大谏。”此之谓也。